作者:李紳
標題:題法華寺五言二十韻
內容:花界無生地，慈宮有相天。化娥騰寶像，留影閟金仙。殿湧全身塔，池開半月泉。十峰排碧落，雙澗合清漣。藥草經行遍，香燈次第燃。戒珠高臘護，心印祖僧傳。瓶識先羅漢，衣存舊福田。幻身觀火宅，昏眼照青蓮。住覺超真境，依遊渡法船。化城珠百億，靈跡冠三千。蕭壁將沈影，梁薪尚綴煙。色塵知有數，劫燼豈無年。龍噴疑通海，鯨吞想漏川。磬疏聞啟梵，鐘息見安禪。指喻三車覺，開迷五陰纏。教通方便入，心達是非詮。貝葉千花藏，檀林萬寶篇。坐嚴獅子迅，幢飾網珠懸。極樂知無礙，分明應有緣。還將意功德，留偈法王前。